อเมริกาฉลองวันชาติ - รัสเซียงดส่งสารแสดงความยินดี 
Amid US opposition to war in Ukraine, Kremlin cites ‘unfriendly’ US policies
ป ทั้งนี้ ทุกวันที่ 4 กรกฎาคมของทุกปี ชาวอเมริกันต่างร่วมฉลองวันประกาศอิสรภาพ โดยวันนี้ถือเป็นวันหยุดประจำปีทั่วประเทศมาตั้งแต่ปี ค.ศ. 1941ซึ่งงานฉลองในปัจจุบันจะรวมถึงการปิกนิก ชมขบวนพาเหรด และชมดอกไม้ไฟทั่วประเทศ อย่างไรก็ตาม ท่ามกลางสงครามและความขัดแย้งในยูเครนและยุโรปในขณะนี้ ทางรัสเซียยืนยันในวันจันทร์ว่า จะไม่ร่วมส่งสารแสดงความยินดีให้แก่สหรัฐฯ เนื่องในวันชาติอเมริกา โฆษกทำเนียบเครมลิน ดมิทรี เพสคอฟ กล่าวว่า การแสดงความยินดี "ยากที่จะถูกมองว่าเหมาะสม" พร้อมอ้างถึง "นโยบายที่ไม่เป็นมิตร" ที่สหรัฐฯ มีต่อรัสเซีย ซึ่งหมายถึงการที่สหรัฐฯ ใช้มาตรการลงโทษทางเศรษฐกิจต่อกรุงมอสโก และการสนับสนุนด้านอาวุธให้แก่ยูเครน ที่ผ่านมา ประธานาธิบดีรัสเซีย วลาดิเมียร์ ปูติน ได้แสดงความยินดีต่อสหรัฐฯ เนื่องในวันประกาศอิสรภาพของอเมริกามาโดยตลอดทุกปี ทั้งในสมัยของอดีตประธานาธิบดีบารัค โอบามา และอดีตประธานาธิบดีโดนัลด์ ทรัมป์ ทางด้านประธานาธิบดียูเครน โวโลดิเมียร์ เซเลนสกี ทวีตข้อความในวันจันทร์ ขอให้ประธานาธิบดีไบเดนและประชาชนอเมริกันมี "ความสงบและความรุ่งเรือง" ผู้นำยูเครนระบุว่า "ผมขอขอบคุณต่อความเป็นผู้นำของสหรัฐฯ ด้านการให้ความช่วยเหลือแก่ยูเครนเพื่อปกป้องคุณค่าร่วมกัน ทั้งในด้านเสรีภาพ อิสรภาพ และประชาธิปไตย"